**Rendszeres nevelési segély**

**Ügyleírás:**

A rendszeres nevelési segély anyagi segítségnyújtás a szociálisan rászorult családok gyermeknevelési, iskoláztatási költségeihez.

Rendszeres nevelési segély a családban tanuló gyermek nevelésének segítésére vagy a nagykorú tanuló részére állapítható meg, ha:

a) a családban az egy főre jutó havi jövedelem nem haladja meg a szociális vetítési alap összegének 300%-át (85.500 Ft-ot), gyermekét egyedül nevelő szülő esetén a szociális vetítési alap összegének 350%-át (99.750 Ft-ot) és

b) a család egyik tagja sem rendelkezik vagyonnal.

*(Család: egy lakásban, vagy személyes gondoskodást nyújtó bentlakásos szociális, gyermekvédelmi intézményben együtt lakó, ott bejelentett lakóhellyel vagy tartózkodási hellyel rendelkező közeli hozzátartozók közössége.*

*Vagyon: az a hasznosítható ingatlan, jármű, vagyoni értékű jog, továbbá pénzforgalmi szolgáltatónál kezelt - jövedelemként figyelembe nem vett - összeg, amelynek*

* 1. *külön-külön számított forgalmi értéke, illetve összege a szociális vetítési alap összegének a harmincszorosát (855.000 Ft-ot), vagy*
  2. *együttes forgalmi értéke a szociális vetítési alap összegének a nyolcvanszorosát (2.280.000 Ft-ot)*

*meghaladja, azzal, hogy a szociális rászorultságtól függő pénzbeli és természetbeni ellátások jogosultsági feltételeinek vizsgálatánál nem minősül vagyonnak az az ingatlan, amelyben az érintett személy életvitelszerűen lakik, az a vagyoni értékű jog, amely az általa lakott ingatlanon áll fenn, továbbá a mozgáskorlátozottságra tekintettel fenntartott gépjármű.)*

A rendszeres nevelési segély iránti kérelmet a szülő vagy más törvényes képviselő, illetve a nagykorú kérelmező is előterjesztheti.

Ha a rendszeres nevelési segélyben részesülő középfokú, vagy felsőfokú oktatási intézmény nappali tagozatán tanul, a segély a gyermek nagykorúvá válása után is megállapítható, illetve tovább folyósítható addig az időpontig, ameddig tanulói, hallgatói viszonya fennáll, legfeljebb azonban 25. életévének betöltéséig.

A rendszeres nevelési segély a kérelem benyújtásától az aktuális tanév június 15-ig kerül megállapításra. Amennyiben a rendszeres nevelési segélyben részesülő felsőfokú oktatási intézmény nappali tagozatos tanulója, a rendszeres nevelési segély félévenként kerül megállapításra.

A rendszeres nevelési segély elsősorban étkezési térítési díjkedvezmény formájában vagy pénzbeli folyósítással biztosítható. Havi összege gyermekenként nem lehet kevesebb 3.000 forintnál, de a 10.000 forintot nem haladhatja meg.

**Hatáskörrel és illetékességgel rendelkező szerv:**

Paks Város Jegyzője

**A kérelem benyújtásának módja:**

személyesen vagy írásban

**Benyújtás céljára szolgáló nyomtatvány:** „Kérelem rendszeres nevelési segély megállapításához” elnevezésű nyomtatvány.

**A kérelemhez csatolandó mellékletek:**

1. a „Jövedelem és vagyonnyilatkozat” elnevezésű nyomtatvány
2. az oktatási intézmény által kiállított iskolalátogatási igazolás

**Eljárás illeték:**

Az eljárás költség- és illetékmentes.

**Ügyintézés határideje:**

Az ügyintézési határidő sommás eljárásban 8 nap, teljes eljárásban 60 nap.

Sommás eljárásnak csak akkor van helye, ha a hiánytalanul előterjesztett kérelem és mellékletei, valamint a hatóság rendelkezésére álló adatok alapján a tényállás tisztázott, tehát a döntés meghozatalához szükséges minden információ rendelkezésre áll és az ügyben nincs ellenérdekű ügyfél.

**Jogszabályi háttér:**

Paks Város Önkormányzata Képviselő-testületének a szociális és gyermekjóléti ellátásokról és a szociális és gyermekjóléti igazgatásról szóló 3/2015. (II. 13.) önkormányzati rendelete

A szociális igazgatásról és szociális ellátásokról szóló 1993. évi III. törvény

A pénzbeli és természetbeni szociális ellátások igénylésének és megállapításának, valamint folyósításának részletes szabályairól szóló 63/2006. (III. 27.) Korm. rendelet

Az általános közigazgatási rendtartásról szóló 2016. évi CL. törvény

**Ügyintézés helye, elérhetőség:**

Polgármesteri Hivatal Ügyfélszolgálati Iroda

Szociális Csoport

Telefon: 75/830-622, 75/830-623

**Ügyfélfogadás:**

Hétfőtől-Csütörtökig: 08.00 – 12.00 12.30-15.30

Péntek: 08.00-12.00